b'\n_START_ARTICLE_\nMaserati\n_START_SECTION_\nPovijest\n_START_PARAGRAPH_\nTvrtku je 1914. u Bologni osnovao Alfieri Maserati, jedan od sedmero bra\xc4\x87e iz obitelji Maserati. U razvoju automobila sudjelovalo je njih \xc5\xa1estero, a sedmi brat Mario bio je slikar i pretpostavlja se da je upravo on osmislio za\xc5\xa1titni znak tvrtke, trozubac sli\xc4\x8dan onome koji se nalazio na \xc5\xa1tapu Posejdona, boga mora iz gr\xc4\x8dke mitologije. Alfieri Maserati je preminuo 1932. nakon \xc4\x8dega su tvrtku nastavila voditi trojica preostalih brata Bindo, Ernesto i Ettore._NEWLINE_1937. preostala bra\xc4\x87a Maserati prodala su svoje udjele u tvrtci obitelji Orsi koja je njezino sjedi\xc5\xa1te preselila u Modenu, gdje se i danas nalazi. Me\xc4\x91utim, nastavili su raditi kao in\xc5\xbeenjeri u njoj._NEWLINE_Maserati je bio vrlo uspje\xc5\xa1an u utrkama pobje\xc4\x91uju\xc4\x87i  njema\xc4\x8dke automobilisti\xc4\x8dke divove Auto Union i Mercedes-Benz, a 1939. i 1940. voza\xc4\x8d Wilbur Shaw je za upravlja\xc4\x8dem Maseratijevog bolida osvojio legendarnu utrku Indianapolis 500. Tijekom rata tvrtka je napustila proizvodnju automobila kako bi izra\xc4\x91ivala komponente za talijanske ratne napore, ali pedesetih se vra\xc4\x87a proizvodnji automobila i ponovno posti\xc5\xbee brojne uspjehe u polju automobilisti\xc4\x8dkog sporta. Slavni argentinski voza\xc4\x8d Juan-Manuel Fangio godinama se utrkivao s Maseratijevim bolidima i postizao brojne pobjede uklju\xc4\x8duju\xc4\x87i i naslov svjetskog prvaka u Formuli 1 1957. Te godine tvrtka napu\xc5\xa1ta utrke i fokusira se na proizvodnju cestovnih automobila, a me\xc4\x91u prvima su bili modeli Sebring iz 1962., Mistral Coup\xc3\xa9 iz 1963. i Mistral Spyder predstavljen godinu dana kasnije, a 1963. predstavljena je i prva limuzina jednostavnog naziva Quattroporte (talijanski: \xc4\x8detiri vrata)._NEWLINE_1968. tvrtka pada pod okrilje Citro\xc3\xabna koji je koristio Maseratijevu stru\xc4\x8dnost i motore za razvoj modela SM i jo\xc5\xa1 nekih drugih, a Maserati je u svoja vozila ugra\xc4\x91ivao i Citro\xc3\xabnovu tehnologiju, prvenstveno na podru\xc4\x8dju hidraulike. Novi modeli bili su Bora, prvi Maserati masovne proizvodnje sa sredi\xc5\xa1nje postavljenim motorom, te Merak i Khamsin. No, naftna kriza tijekom sedamdesetih odjednom je smanjila zanimanje za rastro\xc5\xa1ne sportske automobile. 23. svibnja 1973. Citro\xc3\xabn je objavio da je Maserati bio u likvidaciji, a od propasti ga je jedva spasila podr\xc5\xa1ka talijanske vlade._NEWLINE_1975. tvrtku je kupio biv\xc5\xa1i voza\xc4\x8d utrka Alejandro de Tomaso, a novi modeli bili su Kyalami i Quattroporte III. Osamdesetih tvrtka napu\xc5\xa1ta proizvodnju automobila sa sredi\xc5\xa1nje postavljenim motorima i posve\xc4\x87uje se proizvodnji onih s prednje postavljenim motorima i pogonom na stra\xc5\xbenje kota\xc4\x8de koji su bili jeftiniji od prija\xc5\xa1njih modela, ali su pru\xc5\xbeali odli\xc4\x8dne performanse, poput modela Biturbo. Tvrtka je tada usko sura\xc4\x91ivala s Chryslerom koji je imao i udio u njoj, a zajedno su proizveli i automobil Chrysler TC._NEWLINE_1993. tvrtku kupuje Fiat koji 1997. 50% udjela u njoj prodaje Ferrariju. 1998. sti\xc5\xbee model 3200 GT koji se proizvodi do 2002. kada se tvrtka vra\xc4\x87a na ameri\xc4\x8dko tr\xc5\xbei\xc5\xa1te nakon petnaestak godina izbivanja s njega. 1999. Ferrari je preuzeo potpunu kontrolu nad Maseratijem, a tvrtka je kasnije potpisala i ugovor s Volkswagenom o kori\xc5\xa1tenju Audijevog pogona na sve kota\xc4\x8de Quattro u svom jo\xc5\xa1 uvijek konceptnom SUV-u Kubang. 2004. je nakon pet godina stanke krenula proizvodnja modela Quattroporte, a godinu poslije Maserati je odvojen od Ferrarija i sada je ponovno u potpunom vlasni\xc5\xa1tvu Fiata. 2007. prestala je proizvodnja modela Coup\xc3\xa9 i Spyder, a krenula proizvodnja potpuno novog modela GranTurisma. 2008. obnovljen je Quattroporte.'